b'\n_START_ARTICLE_\nPatricij Kodermac\n_START_SECTION_\n\xc5\xbdivljenje in delo\n_START_PARAGRAPH_\nPatricij Kodermac z rojstnim imenom Izidor, se je rodil kot \xc5\xa1tirinajsti otrok v \xc5\xa1tvilni kme\xc4\x8dki dru\xc5\xbeini. K sebi ga je vzel brat Alojzij, takrat kaplan v Tolminu in od 1922 \xc5\xbeupnik v Vol\xc4\x8dah. Tu je obiskoval ljudsko \xc5\xa1olo, nato dva razreda gimnazije v malem semeni\xc5\xa1\xc4\x8du v Gorici. Ko mu je v tem \xc4\x8dasu umrl o\xc4\x8de, je iztopil iz semeni\xc5\xa1\xc4\x8da, jeseni 1927 pa je od\xc5\xa1el v kapucinski samostan v Vipavski Kri\xc5\xbe. \xc5\xa0tudiral je tu in Padovi, napravil jeseni 1934 redovne zaobljube in bil 14. avgusta 1938 v Benetkah posve\xc4\x8den v duhovnika. Januarja 1939 je od\xc5\xa1el za misijonarja v Brazilijo. Tu je najprej v mestu Paran\xc3\xa1 na kapucinski gimnaziji pou\xc4\x8deval latin\xc5\xa1\xc4\x8dino in gr\xc5\xa1\xc4\x8dino, potem pa je postal v kapucinskem semeni\xc5\xa1\xc4\x8du v Kuritubi profesor dogmatike ter provincial kapucinskih provinc Paran\xc3\xa1 in Santa Catarina, ki sta bili samostojni provincialni komisariat, velik kot Jugoslavija. Skrbeti je moral za 5 malih semeni\xc5\xa1\xc4\x8d, noviciat, 2 veliki semeni\xc5\xa1\xc4\x8di, 22 konventov in vse kapucinske \xc5\xbeupnije, ki so bile tudi oddaljene tudi do 1300 kilometrov. Tu je tudi veliko zidal: zgradil je ve\xc4\x8d cerkev, kapel, \xc5\xbeupni\xc5\xa1\xc4\x8d, zavodov za redovnice, bolni\xc5\xa1nic, 2 samostana in veliko semeni\xc5\xa1\xc4\x8de sv. Marije v Irati. Ustanovil je tudi kapucinsko provinco sv. Lovrenca da Brindisi. Po letu 1964 pa se je posvetil ljudskemu misijonu. Umrl je v prometni nesre\xc4\x8di, pokopan pa je na kapucinskem pokopali\xc5\xa1\xc4\x8du v Batiatubi.'